A4-0231/96

Päätöslauselma komission tiedonannosta Euroopan unionin paikallisten kehitys- ja työllistämisaloitteiden kannustamisstrategiasta (KOM(95)0273 - C4-0289/95)

Euroopan parlamentti, joka

- ottaa huomioon komission tiedonannon Euroopan unionin paikallisten kehitys- ja työllistämisaloitteiden kannustamisstrategiasta (KOM(95)0273 - C4-0289/95),

- ottaa huomioon joulukuussa 1993 annetun Valkoisen kirjan kasvusta, kilpailukyvystä ja työllisyydestä (KOM(93)0700),

- ottaa huomioon Essenissä (joulukuussa 1994) ja Madridissa (joulukuussa 1995) kokoontuneen Eurooppa-neuvoston päätelmät,

- ottaa huomioon sosiaali- ja työllisyysasiain valiokunnan mietinnön sekä talous- ja raha-asioita sekä teollisuuspolitiikkaa käsittelevän valiokunnan, aluepoliittisen valiokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan ja naisten oikeuksien valiokunnan lausunnot (A4-0231/96),

A. katsoo, että paikalliset työllisyysaloitteet soveltuvat työpaikkojen luomiseen ja että niistä on EU-jäsenvaltioissa tulossa yhä yleisempiä, koska ne vastaavat nykyisiä pyrkimyksiä kohti parempia elin- ja työolosuhteita,

B. katsoo, että paikallisten työllisyysaloitteiden puitteissa - pienet ja erittäin pienet yritykset - voidaan luoda työpaikkoja,

C. katsoo, että valkoisessa kirjassa kasvusta, kilpailukyvystä ja työllisyydestä esitettyjen suositusten mukaisesti sellaisten paikallisten työllisyysaloitteiden tukeminen, joilla pyritään tyydyttämään uudet paikalliset tarpeet, voi olla aktiivisten työmarkkinoiden kannalta merkittävää, koska kustannukset luotua työpaikkaa kohden ovat alhaiset;

D. katsoo, että työllistämisalueiden nimeäminen ja kehittäminen paikallisella tasolla on pääasiassa suorien toimijoiden tehtävä ja että tätä varten on kehitettävä uusia yhteistyömuotoja yritysten, paikallisten viranomaisten, työvoimatoimistojen jne. välillä,

E. katsoo, että on tunnistettavissa neljä merkittävää aluetta - päivittäispalvelut, vapaa-aikaan ja kulttuuriin liittyvät palvelut, ympäristöpalvelut sekä asumispalvelut, joilla on edellytyksiä uusien työpaikkojen luomiseen,

F. katsoo, että monia uusia avustamisen ja henkilökohtaisten palvelujen tarpeita ei voida riittävän hyvin tyydyttää yksinomaan julkisten tai yksityisten yritysten avulla,

G. katsoo, että on välttämätöntä luoda paikallisella tasolla suotuisat edellytykset työllisyysaloitteille, joita edistetään hajauttamisella ja julkisten viranomaisten ajattelutavan muuttamisella, jotta julkinen ja yksityinen sektori voivat toimia kumppaneina,

H. katsoo, että monissa näistä paikallisista aloitteista on hyödynnetty uusia yritysmuotoja (sosiaalialan osuuskunnat, sosiaalialan yritykset jne.),

I. katsoo, että rakennerahastovarojen keskitetymmän käytön tarjoamien mahdollisuuksien lisäksi paikalliseen kehittämiseen on käytettävä myös soveliaita rahoitusvälineitä yhteistyössä alueellisten viranomaisten kanssa,

J. katsoo, että on luotava asianmukaiset ammatilliset puitteet, jotta kykyjä voidaan hyödyntää paremmin ja jotta uudet ammatit tehdään tutuiksi; erityisen tärkeää on varmistaa, että naiset otetaan mukaan ohjelmiin, joilla edistetään paikallisia työllisyysaloitteita,

K. katsoo, että oikeudellista ja hallinnollista kehystä on yksinkertaistettava ja nykyaikaistettava, jotta otetaan huomioon paikallisten aloitteiden seurauksena syntyneet uudet tilanteet,

L. katsoo, että paikallisten työllisyysaloitteiden osalta on olennaista kehittää hallinnollisia ja rahoituksellisia kannustimia, jotka erityisesti ja selväpiirteisesti mukautetaan perustettavia aloja varten, esimerkiksi

- perinteiset yritykset, jotka markkinaolosuhteissa vastaavat maksukykyisten asiakkaiden tarpeisiin, mutta joiden perustamista ja kehitystä haittaavat paikalliset ongelmat, kuten pääoman puute, pääoman hankkiminen paikan päällä tai puutteelliset paikalliset kuljetusmahdollisuudet, kuten tiet tai muut verkostot; jJoissakin tapauksissa yksi ainoa alkuvaiheen kannustustoimi on välttämätön ja samalla riittävä,

- ns. «välittäjäyritykset», joiden pyrkimyksenä on sopeuttaa syrjäytyneet ihmiset normaaleihin työolosuhteisiin vastaamaan uusiin ja mahdollisesti ratkaistavissa oleviin tarpeisiin kuten esimerkiksi korjaustyöt, rakennusten kunnostamis- ja huoltotyöt, jätteiden kerääminen ja käsittely jne.; tässä tapauksessa toiminnallista tukea tarvitaan usean vuoden ajan, mutta sitä voidaan asteittain vähentää ja se voidaan ennalta rajata tiettyä ajanjaksoa koskevaksi,

- aloitteet, joilla pyritään tarjoamaan sosiaalisesti tarpeellisia mutta nykyisissä taloudellisissa olosuhteissa kannattamattomia palveluja, kuten hoidosta riippuvaisten ihmisten tukeminen, talousapu, paikallisen ympäristön säilyttäminen jne.; tällä alalla voidaan luoda paljon työpaikkoja, mutta siihen tarvitaan kestoltaan rajoitettuja pysyviä tukimuotoja,

1. Pitää paikallisten työllistämisaloitteiden kehittämistä koskevaa komission tiedonantoa tervetulleena ja kehottaa komissiota soveltamaan tätä lähestymistapaa strategisena kehyksenä, jonka avulla kehitetään edelleen itsenäisiä paikallisia taloudellisia malleja, jotka määritellään noudattaen periaatetta «paikallista työtä paikallisille ihmisille paikallisia resursseja käyttäen»;

2. On komission kanssa samaa mieltä siitä, että on joitakin tarpeita, joita ei vielä voida tyydyttää, ja että ratkaisu ei ole saavutettavissa yksistään markkinavoimien toiminnan tuloksena ja että niillä seitsemällätoista alueella, jotka voidaan mahdollisesti laajentaa kattamaan muita sopivia alueita, on joka tapauksessa huomattavia kasvumahdollisuuksia työllisyyden edistämiseksi ja että paikalliset kehitys- ja työllistämisaloitteet olisi jo luonnostaan kohdennettava erityisesti vähiten koulutettuun työvoimaan ja epäsuotuisiin paikallisiin tai alueellista tasoa pienempiin osa-alueisiin;

3. Pitää tervetulleena tiedonannon perusnäkemystä, jonka avulla Euroopan unionin osallistumista voitaneen kannustaa erityisesti sovittamalla yhteen kertyneen kokemuksen ja tietotaidon perusteella tiedonjakelu- ja tiedottamispolitiikkoja sekä rakennerahastoa koskevien säädösten täytäntöönpanomenettelyt paikallisella tasolla;

4. Kehottaa komissiota edistämään Euroopan laajuisten tieto- ja yhteistyöverkkojen luomista ja kokemusten vaihtoa jäsenvaltioiden välillä, levittämään tehokkaammin jo toteutetun työn tuloksia ja toimimaan johtavana «katalysaattorina» ja «käyttövoimana» uusien työllisyysaloitteiden käynnistämisessä esim. kytkemällä rakennepolitiikka ja paikallisten toimintojen edistäminen tiiviimmin yhteen sekä laatimaan erityisohjelmia näiden uusien sosiaalialan yritysmuotojen kehittämiseksi ja levittämiseksi;

5. Ehdottaa, että komissio syventäisi oikeudellista, hallinnollista, verotusta koskevaa ja rahoitusta koskevaa tutkimusta, jotta se voisi määritellä - sekä omaa käyttöään varten toteuttamiensa ohjelmien osalta että kannustaakseen jäsenvaltioiden vastaavien politiikkojen kehittymistä - rahoitusvälineet, oikeudelliset säännökset ja hallinnolliset menettelyt, joilla pyritään käsittelemään eri tilanteita, kuten

- usean samanaikaisen tai kausittain vaihtelevan toiminnan helpottaminen,

- sellaisten paikallisten yritysten perustamisen tukeminen joko alkupääoman muodossa tai tarvittavia infrastruktuuritöitä tukemalla, joilla on mahdollisuus olla kannattavia, jos niiden sijainnista johtuvat vaikeudet voitetaan,

- pitkäaikainen tuki välitason yrityksille, toisin sanoen syrjäytyneen työvoiman sitomiseksi tuotantoon markkinaolosuhteissa,

- jatkuva tuki sellaisten sosiaalisesti hyödyllisten tarpeiden maksamiseksi, kuten lähipalvelut tai ympäristön suojelu, jotka eivät olisi kannattavia nykyisten markkinaolosuhteiden vallitessa;

6. Kehottaa jäsenvaltioita kehittämään uusia strategisia lähestymistapoja paikallisten aloitteiden tukemiseksi rakennerahastojen varojen käyttöä koskevan nelivuotisen ohjelman puitteissa ja lisäämään paikallisten aloitteiden osuutta;

7. Kehottaa komissiota laatimaan uuden työllisyyspolitiikan puitteet sellaisiksi, että paikallisten työllisyysaloitteiden perustan, eli kumppanuuden, osallistumisen ja omaehtoisen suunnittelun merkitys tunnustetaan ja sitä vahvistetaan tai kehitetään; tässä yhteydessä olisi edistettävä innovatiivisia näkemyksiä, kuten paikallisen tason eri osapuolten välisiä työllistämissopimuksia;

8. Kehottaa komissiota Essenissä kokoontuneen Eurooppa-neuvoston edellyttämän uuden työllisyyspolitiikan mukaisesti välttämään sitä, että se toteuttaisi paikallisia työllisyysaloitteita edistäviä toimia muista eurooppalaisen politiikan piiriin kuuluvista toimistaan erillisinä, jotta erityisesti tukistrategioista tehtäisiin osa laajempia talous-, sosiaali- ja aluepoliittisia kehitysstrategioita yhteiskunnallisen hajaantumisen välttämiseksi; toimenpiteet, joilla on suoranaista vaikutusta paikallisiin työllistämisrakenteisiin, olisi ennen täytäntöönpanoa arvioitava sen perusteella, miten ne laadullisesti vaikuttavat ensisijaisen tärkeään työllisyyskysymykseen, ja paikallisen työllisyyden tehostamiseen tähtäävät EU:n eri ohjelmat olisi koordinoitava yhdenmukaisesti;

9. Pyytää komissiota kehittämään toimintaansa paikallisia työllisyysaloitteita suosivaksi sen uuden kestävän kehityksen mallin mukaisesti, joka on esitetty kasvua, kilpailukykyä ja työllisyyttä koskevan valkoisen kirjan 10. luvussa;

10. Pyytää tämän johdosta neuvostoa tekemään päätöksen ehdotuksesta sellaiseksi hiilidioksidi- ja energiaveroksi yhteisön tasolla, joka voisi huomattavalla tavalla edistää paikallisen työllisyyden kestävää kehitystä;

11. Kehottaa komissiota esittämään myös ECOFIN-neuvostolle Euroopan investointirahaston perussäännön muuttamista siten, että mahdollistettaisiin kumppanuuksien rahoittaminen kaupunkien uudistumisen osalta, kuten jo esitettiin Kööpenhaminan Eurooppa-neuvostossa;

12. Kehottaa komissiota suunnittelemaan nykyisten ohjelmien puitteissa suoria investointeja työllisyyteen paikallisella tasolla yhtenä elvytystoimien muotona; työllisyyteen vaikuttavat epäsuorat rakenteelliset toimenpiteet, kuten infrastruktuuriin vaikuttavat toimenpiteet, olisi sopeutettava näihin investointeihin; varojen käytön joustavuutta on parannettava tämän mukaisesti;

13. Pyytää komissiota paikallisiin päätöksenteko- ja osallistumisrakenteisiin perustuvaa kestävää työllisyyttä edistäessään keskittymään seuraaviin seikkoihin:

a) paikallisiin viranomaisiin yhteydessä olevien yritysmuotojen ja osuuskuntien sekä myös muuhun kuin voitontavoitteluun perustuvan taloudellisen sektorin edistäminen,

b) erityisten paikallisten rahoitusvälineiden kehittäminen paikallisten säästöjen ja paikallisen pääoman arvon lisäämiseksi,

c) tuotteiden ja palvelujen sosiaalinen ja ekologinen mukauttaminen (sosiaalinen markkinointi), jotta tuottajien ja kuluttajien välisten uusien sopimusten avulla voidaan kannustaa erittäin pieniä yrityksiä, jotka ovat tärkeitä työmarkkinarakenteelle,

d) julkiset kehitysyksiköt tuotekehitystä ja innovaatioita varten (tuotteet ja palvelut),

e) räätälöidyt neuvontatoimet ja pätevöitymistä edistävät toimet omien aloitteiden ja itseorganisoinnin edistämistä varten,

f) hajautettujen keskusten perustaminen koulutusta varten sekä kansalaisaloitteiden ja työvoimaa koskevien aloitteiden edistämistä varten; naapuruston, paikallisten viranomaisten ja epäsuotuisassa asemassa olevien ryhmien omaehtoista apua järjestävät yhdistykset taloudellista omaehtoista apua sekä alueellista uudistumista varten;

14. Pyytää jäsenvaltioita varmistamaan, että paikallisten työllisyysaloitteiden mukaisesti luotujen työpaikkojen osalta edellytetään kohtuullista palkkaa ja työolosuhteita sekä oikeuksia sosiaaliturvaan;

15. Katsoo, että paikalliset kehittämiskeskukset toimivat usein korvamattomassa tehtävässä laitoksina, joissa yhdistyvät muun muassa erilaiset järjestelyt ja joilla kannustetaan yhteisen suunnittelun paikallista kulttuuria, kehitetään sosiaalisesti hyödyllisiä ja ympäristöystävällisiä tuotteita ja toteutetaan paikallista työmarkkina- ja rakennepolitiikkaa ja joita tukee tässä yhteydessä paikallisten talous- ja sosiaalirakenteiden analysointi, jonka tavoitteena on puuttuvien rakenteiden luomisen lisäksi ennen kaikkea tunnistaa sosiaaliset, aineelliset, kulttuuriset ja historialliset sekä maisemalliset erityismahdollisuudet, ts. itsenäisen kehityksen voimavarat; kehottaa komissiota siksi tukemaan tällaisten kehittämiskeskusten perustamista, kannustamaan niiden laajenemista ja tekemään niiden toimintaa tunnetuksi;

16. Kehottaa komissiota kehittämään neljä toiminta-aluetta paikallisia aloitteita edistävää politiikkaa varten, erityisesti luomalla myönteiset puitteet paikallisille työllisyysaloitteille, ottamalla käyttöön joukon rahoitusvälineitä paikallista kehitystä varten, edistämällä uusiin ammatteihin valmistavaa koulutusta yhdessä alueellisten viranomaisten kanssa ja lopuksi uudistamalla ja mukauttamalla oikeudellinen ja hallinnollinen kehys ja tukemalla erityisten rahoitusvälineiden luomista näiden sosiaalialan yritysten osalta (investointien rahoittaminen, varojen kierrättäminen, helpotetut maksuehdot);

17. Kehottaa komissiota yhdessä eri tasojen vastaavien elinten kanssa organisoimaan paikallisen tason toimijoiden voimakkaampaa osallistumista, kuten kunnallisia kehittämistyöryhmiä ja vastaavia suunnittelumenettelyjä, jotka kannustavat osallistujia ja johtavat kumppanuussuhteiden syntymiseen asianosaisten, niin työssä käyvien kuin työttömien, paikallisten yritysten ja hallintoviranomaistenkin välille; on järjestelmällisesti kehitettävä «koordinoijia ja neuvonantajia», jotka analysoivat paikallisen tason tarjonnan ja kysynnän ja saattavat sitten hankkeen toteuttajat, julkiset toimijat ja mahdolliset asiakkaat yhteen; tässä yhteydessä voidaan saada teknistä tukea KAROLUS-ohjelmasta ja uudesta virkamiesten kouluttamisohjelmasta (kansallisella, alueellisella ja paikallisella tasolla), jolloin molempien ohjelmien on toimittava integroidusti ja palveltava paikallisten kehitys- ja työllisyysaloitteiden edistämistä;

18. Pyytää komissiota perustamaan kansalliset rajat ylittäviä kehityksen kokeiluhankkeita;

19. Kehottaa komissiota neuvoston 31. maaliskuuta 1992 lastenhoidosta antaman suosituksen ((EYVL L 123, 8.5.1992, s. 16)) pohjalta hyödyntämään kaikkia edellytyksiä, jotta rakennerahastot voivat suuremmassa määrin osaltaan rahoittaa paikallisen tason lähipalvelujen luomista ennen kaikkea luomalla lasten, ikääntyneiden ja apua tarvitsevien henkilöiden hoitopalveluja;

20. Pitää myönteisenä Euroopan aluekehitysrahastoa koskevan asetuksen uutta 10 artiklaa, jossa määrätään innovatiivisten, alueiden rajat ylittävien toimintojen tukemisesta kulttuurin alalla, ja kehottaa komissiota pitämään Euroopan parlamentin ajan tasalla muutetun aloitteen edistymisestä 10 artiklan määräysten mukaisesti ja huolehtimaan siitä, että tulosten levittämisessä käytetään tehokkaita ja asianmukaisia menetelmiä;

21. Katsoo, että on taattava Euroopan unionin paikallisten kehitys- ja työllisyysaloitteiden kannustamista koskevan, säännöllisesti päivitetyn tiedon hajautettu jakaminen, jotta

- paikalliset toimijat pystyvät käyttämään eri päämääriin suunnatuihin hankkeisiin osoitettuja varoja yhdistävällä tavalla, ja jotta

- myös pienet ryhmät voivat osallistua tarjouskilpailuihin määräaikaan mennessä;

22. Kehottaa komissiota parantamaan ja hyödyntämään nykyisiä eurooppalaisia verkostoja yritysten, paikallisten viranomaisten ja paikallista kehitystä edistävien kansalaisaloitteiden, sosiaalialan yritysten, paikallista kehitystä edistävien yhteiskunnallisten aloitteiden, talouden, sosiaalisen integraation ja työllisyysaloitteiden hyväksi sekä ottamaan nämä osapuolet kiinteämmin mukaan paikallisten työllisyysaloitteiden suunnitteluun ja arviointiin;

23. Pitää myönteisenä ja tukee puheenjohtajamaa Irlannin aikomusta korostaa paikallisten kehitysstrategioiden osuutta pyrittäessä torjumaan Euroopan työttömyysongelmia;

24. Kehottaa komissiota tukemaan aktiivisesti kaupunkien tai alueiden välisten verkkojen perustamista tiedonvaihtoa varten ja uusien telematiikkapalvelujen perustamista;

25. Kehottaa komissiota hyödyntämään rakennerahastoja ja yhteisöaloitteita siten, että tehdään mahdolliseksi paikallisten yritysten perustamisen jatkuvuutta edistävien infrastruktuuri- ja muiden investointien yhteisrahoittaminen;

26. Pitää myönteisenä sitä, että strategia-asiakirjassa arvostetaan paikallisten ja alueellisten viranomaisten ratkaisevaa osuutta taloudellisessa kehityksessä, ja kehottaa siksi komissiota tukemaan jatkossakin Directorian ja PACTE-ohjelman kaltaisia hankkeita, jotka sallivat verkostoitumisen kulttuurin alalla;

27. Pitää myönteisenä sitä, että kulttuuriala tunnustetaan taloudellisesti ja sosiaalisesti tärkeäksi ja että sen edellytyksille luoda työpaikkoja annetaan arvoa, ja viittaa kulttuurialan elinvoimaan ja sen kauaskantoisiin sosiaalisiin ja taloudellisiin vaikutuksiin, joista työpaikkojen luomisen lisäksi on muutakin hyötyä paikalliselle väestölle, esimerkiksi elämänlaadun parantuminen ja ihmisten omanarvontunnon nousu; tämän lisäksi tulevat vielä kannustimet lisäinvestointeihin kyseisillä alueilla;

28. Kehottaa komissiota kiinnittämään ympäristönsuojelun alalla huomiota naapurialueiden paikallisten viranomaisten välisen yhteistyön kehittämiseen, kokemusten vaihtoon ja tiedonvälitykseen, paikallisen kehityksen menetelmien käyttöön, kaikkien yksityisten ja julkisten toimijoiden sekä hankkeisiin osallistuvien liikkeelle saamiseen kyseisen alueen ympäristömerkin turvaamiseksi;

29. Pitäisi tervetulleina lisätutkimuksia tehokkaista ja taloudelliselta kannalta toteuttamiskelpoisista lähestymistavoista, joiden avulla kannustettaisiin virikkeellisesti paikallisia edellytyksiä työpaikkojen luomiseen tai nykyisen työllisyystason säilyttämiseen;

30. Kehottaa puhemiestään välittämään tämän päätöslauselman neuvostolle ja komissiolle.